אריק שמידט לטינה פיי: "תעזבי את האייפון ותעברי לאנדרואיד" - גלובל - TheMarker
אריק שמידט לטינה פיי: "תעזבי את האייפון ותעברי לאנדרואיד"
כוכבת הסדרה "30 רוק" הגיעה לקדם את ספרה החדש בביקור מיוחד בן שעה במטה גוגל
26.04.2011 23:00 עודכן ב: 23:06
"אנחנו רוצים שתעזבי את האייפון ותעברי לטלפון חזק יותר" – כך אמר יו"ר גוגל, אריק שמידט, לקומיקאית טינה פיי במהלך ביקור מיוחד של פיי, בו התראיינה במשך שעה לשמידט, במטה החברה בעמק הסיליקון.
פיי, שהגיעה למטה גוגל כחלק ממסע קידום המכירות של ספרה החדש Bossypants, שוחחה במשך שעה על ילדותה כגיקית, על תוכנית הטלוויזיה שלה "30 רוק" וגם על המאבק בין גוגל לאפל. במהלך הראיון, הודתה פיי כי היא משתמשת באייפון ואייפד, וזכתה בתשואות בוז רמות מצד עובדי גוגל בקהל.
שמידט, ששימש כמנכ"ל גוגל עד לפני חודש והועבר מתפקידו לטובת מייסד החברה לארי פייג', ניסה לשכנע אותה לעבור לטלפון המבוסס על מערכת ההפעלה של אנדרואיד של גוגל, ואמר לה כי "אנחנו רוצים שתעברי לטלפון חזק יותר". "ככל שבתך תתבגר", אמר לה שמידט, "תוכלי לעקוב אחריה באמצעות הטלפון. תסמכי עליי, את תרצי את הטלפון שלנו".
כשנשאלה על ידי אדם בקהל האם תשקול לאפשר לשמידט להופיע ב-30 רוק, אמרה פיי כי "הוא בדיוק סוג הכוכב האורח שיסייע לנו לשמור על רייטינג נמוך". פיי התייחסה גם למנוע החיפוש של גוגל, כשאמרה כי "אני משתמשת בגוגל הרבה, אך אני לא מגגלת את עצמי, משום שבאופן בלתי נמנע אני אקבל תוצאות נוראיות על עצמי". שמידט השיב לה כי "חכי שבתך תעשי את זה ותראה מה אמא שלה עושה".
המגזין "ניו יורק" דיווח בחודש שעבר כי שמידט, שתמיד נודע בשנינותו, ניסה להשיג לעצמו בשנה האחרונה ללא הצלחה תוכנית אירוח ברשת CNN ואף צילם פיילוט עם מפיקת התוכנית "פרקר ספיצר", בה מככב מושל ניו יורק לשעבר אליוט ספיצר, אך התוצאה הייתה "אסון מוחלט".